... قصة حياة | Insat Press
18 octobre 2017 [simplicity-save-for-later]
عمرك جربت الاحساس اللي توجعك حاجة تطفيها مرة و اثنين و اكثر ..
مرة خاطر تكره جو السبيطار و مرة خاطر حكاية فارغة تو تتنحى بكعبة بانادول ..
و مرة خاطر ماتحبش تفلت خرجة و مرة خاطر ماعندكش وقت ..
و الوجيعة ماشية و تزيد و الخوف ماشي و يكبر و انت تتهرب و تخبي على اللي دايرين بيك اللي فما حاجة توجع فيك ؟؟؟
عمرك جربت اللي تمشي تعدي على حاجة تطلع عندك حاجة اخرى انت خايف منها و تهربت منها برشا؟؟
عمرك جربت انك تخبي الوجيعة بش العباد اللي تحبهم ما يتوجعوش..
زعما كي يعرفوا اللي ايامك في الدنيا يتحسبو على صوابع اليدين شنيا بش يصير فيهم و كيفاش بش يخليو حياتهم و يقعدوا واقفين في ظهرك بش ما تطيحش؟؟
امك و بوك كيفاش بش يتقبلوا اللي انت مريض و اللي الحاجات اللي حبيت تعملهم في 60 سنة يلزمك تعملهم في 6 شهور..
قرايتك اللي مازالت و الفواياجات و الكادوات اللي حبيت تجيبهم و الهبلة اللي مازلت ما سيبتهاش و دار اللوح اللي مازالت ما سكنتهاش و الطيارة اللي ما سقتهاش و الشركة اللي ماحليتهاش و الاولاد اللي حبيت تربيهم و الحيوانات اللي حبيت تعنقهم و البحورات اللي مازلت ما عمتش فيهم و الماكلة اللي شاهي تذوقها ووو…
عمرك جربت تقول لا للدواء.. خاطر تعرف اللي هو بش يقتلك مش المرض..
خاطر تحب تعدي اللي بقى من عمرك فرحان و مرتاح..
عمرك ما لحظة ضعف بدلتها بقوة؟؟
على الاقل انت تعرف نهايتك كيفاش.. ماكش بش تتخطف في حادث و الا تموت كبير وحدك..
بش تعرف كيفاش تقسم وقتك و تعمل record و تبدل نهار بسنين..
العباد اللي تحبها صارحها قبل لا يفوت الفوت و اللي مغششها راضيها و حب اللي دايرين بيك الكل على خاطر الدنيا فانية …
وديان السويد
Related Topics:cancerdeathlife